Komisijos komunikatas Tarybai dėl Europos bendrijos dalyvavimo penktojoje Ministrų konferencijoje dėl Europos miškų apsaugos (Varšuva, 2007 m. lapkričio 5–7 d.) /* KOM/2007/0597 galutinis */





[pic] | EUROPOS BENDRIJŲ KOMISIJA | Briuselis, 12.10.2007 KOM(2007) 597 galutinis KOMISIJOS KOMUNIKATAS TARYBAI dėl Europos bendrijos dalyvavimo penktojoje Ministrų konferencijoje dėl Europos miškų apsaugos (Varšuva, 2007 m. lapkričio 5–7 d.) KOMISIJOS KOMUNIKATAS TARYBAI dėl Europos bendrijos dalyvavimo penktojoje Ministrų konferencijoje dėl Europos miškų apsaugos (Varšuva, 2007 m. lapkričio 5–7 d.) Kita Ministrų konferencija dėl Europos miškų apsaugos įvyks 2007 m. lapkričio 5–7 d. Varšuvoje. Lenkijos ir Norvegijos bendrai organizuojamoje konferencijoje dalyvaus daugiau kaip 40 Europos valstybių, įskaitant visas ES valstybes nares. Nuo 1990 m. jau įvyko keturios ministrų konferencijos dėl Europos miškų apsaugos. 1990 m. gruodį Strasbūre įvykusi pirmoji Ministrų konferencija dėl Europos miškų apsaugos buvo iš esmės skirta miškų monitoringui bei apsaugai ir miškotyros klausimams. 1993 m. birželį Helsinkyje vykusioje antrojoje ministrų konferencijoje daugiausiai buvo kalbama apie darnųjį miškų naudojimą, miškų biologinės įvairovės išsaugojimą, miškų bei klimato ryšį ir apie Vidurio ir Rytų Europos šalių miškus. Trečiojoje, 1998 m. birželį Lisabonoje įvykusioje ministrų konferencijoje daugiausiai dėmesio buvo skirta socialiniams bei ekonominiams Europos miškų ūkio sektoriaus aspektams, darniojo miškų ūkio kriterijams ir rodikliams, miškų biologinės bei kraštovaizdžio įvairovės išsaugojimui. O 2003 m. balandį Vienoje įvykusi ketvirtoji Ministrų konferencija dėl Europos miškų apsaugos buvo iš esmės skirta darniojo miškų ūkio integravimui į platesnį darnaus vystymosi kontekstą. Komisija buvo Tarybos įgaliota šiose keturiose konferencijose atstovauti Europos bendrijai ir kartu su valstybėmis narėmis pasirašyti baigiamuosius aktus. Kaip ir trys ankstesnės konferencijos, penktoji Ministrų konferencija dėl Europos miškų apsaugos – tai žingsnis pirmyn įgyvendinant Europos miškuose įsipareigojimus, prisiimtus 1992 m. Rio de Ženeire vykusioje Jungtinių Tautų Aplinkos ir plėtros konferencijoje, įskaitant Biologinės įvairovės konvenciją, Konvenciją dėl kovos su dykumėjimu, Bendrąją klimato kaitos konvenciją, taip pat naujausius, 2002 m. Johanesburge įvykusiame Pasaulio viršūnių susitikime darnaus vystymosi klausimais prisiimtus įsipareigojimus. Varšuvos konferencijoje bus svarstomi šie klausimai: - miškai, mediena ir energija; - miškai ir vanduo. Planuojama ministrams pateikti bendrąją deklaraciją ir dvi atskiras rezoliucijas pirmiau nurodytais klausimais. Nors pasiūlyta deklaracija ir rezoliucijos neturės konvencijos statuso, vis tik ganėtinai išsamūs jų tekstai gali turėti tam tikros įtakos konferencijos dalyvių priimamoms priemonėms. Be to, planuojama ministrams pateikti du pareiškimus: dėl visos Europos miškų savaitės 2008 m. ir dėl miškų gaisrų; šie pareiškimai turėtų būti priimti bendru sutarimu. Atsakingos Komisijos tarnybos aktyviai dalyvavo šios konferencijos rengimo etape kurdamos teisiškai neįpareigojančią konferencijos deklaraciją ir rezoliucijas. Bendrijos dalyvavimas konferencijoje yra labai pageidautinas, netgi būtinas, nes: - konferencija yra susijusi su valstybių narių, o taip pat Europos bendrijos prisiimtų tarptautinių įsipareigojimų įgyvendinimu Europos lygiu; - Europos bendrija, kaip Strasbūro, Helsinkio, Lisabonos ir Vienos rezoliucijų signatarė, tiesiogiai dalyvauja jas peržiūrint ir įgyvendinant; - Europos šalys Strasbūro, Helsinkio, Lisabonos, Vienos rezoliucijomis ir Varšuvoje ketinamomis priimti rezoliucijomis nusistatys pakankamai išsamias miškų politikos gaires, kuriose numatyti platūs tikslai ir siekis gerinti šių šalių koordinavimą bei bendradarbiavimą miškų srityje. Tai atitinka 1998 m. gruodžio 15 d. Tarybos rezoliuciją dėl Europos Sąjungos miškų ūkio strategijos[1]. Minėtoje rezoliucijoje nurodoma, kad pagrindinė Europos Sąjungos miškų ūkio strategijos sudedamoji dalis yra poreikis gerinti Komisijos ir valstybių narių, taip pat pačių valstybių narių veiklos koordinavimą ir bendradarbiavimą visose su miškų ūkio sektoriumi susijusiose politikos srityse; - konferencijos temos yra susijusios su sritimis, kurias iš dalies apima Bendrijos miškų ūkio priemonės, ypač su sritimis, kurios yra susiję su Kaimo plėtros reglamentu[2], Šeštąja aplinkosaugos veiksmų programa[3], Mokslinių tyrimų, technologinės plėtros ir demonstracinės veiklos septintąja bendrąja programa[4], miškams skirtu ES veiksmų planu[5]. Konferencijos temos dera ir su Komisijos pasiūlymais, kurių pagrindu buvo parengta Europos energetikos politika[6], kurią jau patvirtino Europos Vadovų Taryba. Todėl Komisija ragina Tarybą nuspręsti, kad: 1. Komisija Europos bendrijos vardu su valstybėmis narėmis dalyvautų penktojoje Ministrų konferencijoje dėl Europos miškų apsaugos, kuri įvyks 2007 m. lapkričio 5–7 d. Varšuvoje. 2. Komisija pasirašytų konferencijoje priimtus papildomus teisės aktus. Komisijos parašas nereikš, kad prisiimamas įsipareigojimas vykdyti bendras Bendrijos kompetencijos sričiai nepriklausančias priemones. PENKTOSIOS MINISTRŲ KONFERENCIJOS DĖL EUROPOS MIŠKŲ APSAUGOS OFICIALŪS DOKUMENTAI - Varšuvos deklaracija; - Varšuvos rezoliucija Nr. 1: Miškai, mediena ir energija; - Varšuvos rezoliucija Nr. 2: Miškai ir vanduo. PAPILDOMI DOKUMENTAI: - Ministrų pareiškimas dėl 2008 m. Europos miškų savaitės; - Ministrų pareiškimas dėl miškų gaisrų. [1] OL C 56, 1999 2 26, p. 1. [2] Tarybos reglamentas (EB) Nr. 1698/2005 (OL L 277, 2005 10 21, p. 1). [3] Sprendimas 1600/2002/EB (OL L 242, 2002 9 10, p. 1). [4] Sprendimas 1982/2006/EB (OL L 412, 2006 12 30, p. 1). [5] COM (2006) 302 galutinis. [6] Briuselio Europos Vadovų Taryba, 2007 m. kovo 8–9 d.